Fabelaktige Fourcade økte forspranget i verdenscupen
ARTIKKELEN ER OVER FIRE ÅR GAMMEL Martin Fourcade viste hvorfor han leder verdenscupen sammenlagt i skiskyting etter å ha gamblet på siste skyting. Som eneste løper med 15 blinker rett ned på de tre første skytingene, kom han i ensom majestet inn til siste, der han i kjent stil plaffet ned de tre første blinkene under noenlunde gode forhold. Da begynte de ordentlige vindkastene. VG Live: Vi fulgte rennet her! Det førte til at franskmannen stoppet opp, og til slutt så sto han så lenge at den jagende gruppen bak ham kom inn på standplass. Fourcade sto og sto, og det var flere som fullførte sin skyting før ham. Men da verdenscuplederen endelig hadde fullført sin skyting, var det med alle blinkene nede. I de voldsomme vindkastene på standplass var det ingen andre av de som var i nærheten av ham som klarte å repetere det. Les også: Eckhoff på pallen tidligere i dag. Dermed kunne Fourcade seile inn til nok en verdenscupseier, etter også å ha vunnet gårsdagens sprint, og med det økte han sin ledelsen i verdenscupen sammenlagt. Han virker å være på spor av sin fjerde strake sammenlagtseier, der russiske Anton Sjipulin ligger som nummer to. Russeren kom også på andreplass i dagens renn, med landsmann Dmitry Malyshko på tredje. Les også: Varsler dopingskandale blant skiskytterne. De norske løperne klarte på sin side ikke å overbevise i vindkastene i Oberhof. Johannes Thingnes Bø (7 bom) ble beste norske på 14. plass mens Ole Einar Bjørndalen (5 bom) kom på 17. plass. Emil Hegle Svendsen (5 bom) så ut til å være preget av sykdommen som har plaget ham i det siste, og endte på en 27. plass.
Martin Fourcade demonstrerte sin overlegenhet i Oberhof da han skjøt feilfritt under vanskelige forhold. Johannes Thingnes Bø bommet syv ganger, men ble likevel beste norske.